62021TJ0525_RES
T‑525/21. sz. ügy
E. Breuninger GmbH & Co.
kontra
Európai Bizottság
A Törvényszék ítélete (kibővített második tanács), 2022. december 21.
„Megsemmisítés iránti kereset – Állami támogatások – Németországban a korlátozó döntések miatt elszenvedett károk enyhítését célzó szövetségi program bevezetésére irányuló keretprogram – Kifogást nem emelő határozat – Természeti csapások vagy más rendkívüli események által okozott károk helyreállítását célzó intézkedés – Az eljáráshoz fűződő érdek hiánya – Elfogadhatatlanság”
Megsemmisítés iránti kereset – Elfogadhatósági feltételek – Az eljáráshoz fűződő érdek – A bíróság által hivatalból történő vizsgálat
(EUMSZ 263. cikk)
(lásd: 17. pont)
Megsemmisítés iránti kereset – Természetes vagy jogi személyek – Az eljáráshoz fűződő érdek – Létrejött és fennálló érdek szükségessége – Kereset, amelyből a felperesnek előnye származhat – Bejelentett támogatási programmal szemben kifogást nem emelő bizottsági határozat ellen indított kereset – A bejelentett támogatási program alkalmazási feltételeit teljesítő vállalkozás által benyújtott kereset – Valamely be nem jelentett további alkalmazási feltételt nem teljesítő vállalkozás – Az eljáráshoz fűződő érdek hiánya – Elfogadhatatlanság
(EUMSZ 263. cikk, negyedik bekezdés)
(lásd: 18–30., 33. pont)
Összefoglalás
A Törvényszék mint elfogadhatatlant elutasítja a Breuninger kiskereskedelmi vállalkozásnak a Covid19‑válság miatti korlátozások következtében elszenvedett veszteségek kompenzálása érdekében Németország által nyújtott támogatásokat jóváhagyó bizottsági határozat ellen benyújtott keresetét.
A Breuninger tévesen vélte úgy, hogy ki van zárva e bejelentett támogatási programból, ezért e vállalkozásnak nem fűződik érdeke ahhoz, hogy a Bizottság határozatát megsemmisítsék.
2021. május 21‑én a Németországi Szövetségi Köztársaság bejelentett az Európai Bizottságnak egy támogatási programot, amely alapján ideiglenes gazdasági támogatás nyújtható olyan vállalkozások számára, amelyek a szövetségi állam és a szövetségi tartományok által a területükön a Covid19‑válsággal összefüggésben a világjárvány kezelése érdekében hozott intézkedések miatt beszüntették a tevékenységeiket (a továbbiakban: szövetségi kárenyhítési program).
E szövetségi kárenyhítési program alapján a szövetségi, regionális és helyi közigazgatási hatóságok bizonyos feltételek mellett közvetlen támogatásokat nyújthatnak azon vállalkozásoknak, amelyek 2020. március 16. és 2021. december 31. között a korlátozó döntések miatt veszteségeket szenvedtek el.
2021. május 28‑i határozatában (
1
) a Bizottság megállapította, hogy e program az EUMSZ 107. cikk (2) bekezdésének b) pontja alapján összeegyeztethető a belső piaccal. E rendelkezés értelmében összeegyeztethető a belső piaccal a természeti csapások vagy más rendkívüli események által okozott károk helyreállítására nyújtott támogatás.
A többek között a kiskereskedelmi ágazatban tevékenykedő E. Breuninger GmbH & Co német társaság keresetet nyújtott be a Bizottság határozatának megsemmisítése iránt. A Törvényszék kibővített második tanácsa azonban e keresetet mint elfogadhatatlant elutasítja, hivatalból megállapítva, hogy e társaság nem igazolt a Törvényszékhez forduláshoz megkövetelt eljáráshoz fűződő érdeket.
A Törvényszék álláspontja
Mivel a kereset elfogadhatóságának feltételei az eljárásgátló okok fennállása miatti elfogadhatatlanság körébe tartoznak, amelyet a Törvényszéknek hivatalból kell vizsgálnia, a Törvényszék emlékeztet arra, hogy valamely természetes vagy jogi személy által indított megsemmisítés iránti kereset csupán abban az esetben elfogadható, amennyiben a felperesnek érdeke fűződik a megtámadott jogi aktus megsemmisítéséhez. Ez az érdek feltételezi, hogy az adott jogi aktus megsemmisítése önmagában jogi következményekkel járhat, és a kereset ezért – eredményét tekintve – az azt indító fél javára szolgálhat.
Márpedig, ami a felperesnek a megtámadott határozat megsemmisítéséhez fűződő érdekének fennállását illeti, a Törvényszék megállapítja, hogy a felperes keresete azon a téves feltevésen alapul, hogy a szövetségi kárenyhítési program 2. cikkének (2) bekezdésében foglalt azon feltétel miatt nem jogosult e program alapján támogatásra, amely előírja, hogy az olyan vegyes tevékenységeket folytató vállalkozások, amely tevékenységek közül egyeseket egyáltalán nem érintettek a korlátozások, a szövetségi kárenyhítési program alapján csak akkor támogathatók, ha a betiltott tevékenységek a forgalmuk legalább 80%‑át teszik ki. Mivel ugyanis a felperes által folytatott elektronikus kereskedelmi tevékenységeket a kiskereskedelmi tevékenységeivel összefüggő tevékenységeknek tekintették, e rendelkezés értelmében véve az összes tevékenységet érintették a Covid19‑világjárvány alatt hozott korlátozó döntések.
A bírósági eljárás keretében lefolytatott vitákból viszont kiderült, hogy az, hogy a felperes számára lehetetlen volt a szövetségi támogatási program keretében pénzügyi támogatást szerezni, valójában amiatt volt, hogy a német hatóságok egy olyan, a Bizottságnak be nem jelentett támogathatósági feltételt alkalmaztak, amely megkövetelte, hogy a kérelmező teljes forgalmának legalább 30%‑át érintették a korlátozó döntések.
Mivel azonban a felperes által benyújtott kereset kizárólag a megtámadott határozat jogszerűségét érinti, amely határozatban a Bizottság a bejelentett szövetségi programot az EUMSZ 107. cikk (2) bekezdésének b) pontjával összeegyeztethetőnek nyilvánította, a jelen eljárásban nem releváns, hogy a német hatóságok olyan további támogathatósági feltételt iktattak be, amely sem kifejezetten, sem hallgatólagosan nem szerepel e programban.
E megfontolásokból következik, hogy a megtámadott határozatban az EUMSZ 107. cikk (2) bekezdésének b) pontjával összeegyeztethetőnek nyilvánított szövetségi kárenyhítési program 2. cikkének (2) bekezdésére tekintettel a felperes az említett program alapján jogosult lett volna támogatásra. Így a Törvényszék megállapítja, hogy e határozat megsemmisítése semmilyen előnnyel nem járna a felperes számára. Következésképpen a Törvényszék a felperes keresetét az eljáráshoz fűződő érdek hiánya miatt mint elfogadhatatlant elutasítja.
A Törvényszék mindazonáltal hozzáteszi, hogy a felperes jogosult arra, hogy keresettel forduljon a német bíróságokhoz, amelyek – adott esetben azt követően, hogy előzetes döntéshozatalra előterjesztett kérdéssel fordultak a Bírósághoz – megvizsgálják, hogy egy további támogathatósági feltételnek a német hatóságok általi előírása létező támogatás módosításának, és ennélfogva olyan új támogatásnak minősül‑e, amely az EUMSZ 108. cikk (3) bekezdése alapján bejelentési kötelezettség alá tartozik.
(
1
)	Az SA.62784 (2021/N) – Németország Covid19 – Szövetségi kárenyhítési program – állami támogatásról szóló, 2021. május 28‑i C(2021) 3999 final bizottsági határozat (HL 2021. C 223., 25. o.; a továbbiakban: megtámadott határozat).